《和咏物诗十首 其九 松涛》
明代·卢龙云

幽姿错落涧边生，虚谷泠泠应水声。烟雨濯枝泉始达，风雷排干势初倾。

轻花并逐虬龙起，飞沫时沾鹳鹤鸣。疑是天河倒峡出，润馀草木更敷荣。

作者简介：广东南海人，字少从。万历十一年进士。授马平知县，补邯郸，治行为诸县之最。复补长乐，以忤权要，左迁江西藩幕。累官至贵州布政司参议。有《四留堂稿》、《谈诗类要》。